Villermus, Dei gratia, Autissiodorensis episcopus: omnibus presentes litteras inspecturis, in Domino salutem. Noverit universitas vestra quod nos ob remedium anime nostre Domui Dei de Aponiaco, ad sustentationem pauperum ad eandem domum confluentium, villam nostram de Branchiis quam a dilectis filiis priore et conventu de Karitate de nostra propria pecunia emimus, in perpetuam eleemosynam concessimus et dedimus cum omnibus proventibus et appendiciis suis et toto nemore de Cuiveron. Ita quod dilectus filius Andreas archidiaconus Autissiodorensis dictam villam quandiu vixerit possidebit, ecclesie beate Marie de Cellis decem libras Autissiodorensis monete, et unum modium frumenti, et dimidium modium siliginis, dimidium modium hordei annis singulis bladum cum medietate dicte pecunie infra octavas Omnium Sanctorum, et aliam medietatem infra octavas natalis Domini persolvendo. Post decessum vero nostrum et archidiaconi prefata villa ad jam dictam domum Dei de Apogniaco et dicte ecclesie beate Marie de Cellis singulis annis in perpetuum solvere tenebitur viginti libras Autissiodorensis monete cum uno modio frumenti, et uno modio siliginis, et uno modio hordei: que omnia predictis terminis et predicto modo persolventur. In cujus rei memoriam presentes litteras fecimus nostro sigillo roborari. Actum anno Domini M. CC. XX.